b'\n_START_ARTICLE_\nFuldos aktas\n_START_PARAGRAPH_\nFuldos aktas \xe2\x80\x93 du 1946 m. ir 1947 m. Ma\xc5\xbeosios Lietuvos tarybos parei\xc5\xa1kimai, paskelbti Fuldoje (Heseno \xc5\xbeem\xc4\x97, tuomet Vakar\xc5\xb3 Vokietijos amerikie\xc4\x8di\xc5\xb3 okupacin\xc4\x97 zona).\n_START_SECTION_\nPirmasis aktas\n_START_PARAGRAPH_\n1946 m. lapkri\xc4\x8dio m\xc4\x97n. Vokietijoje atsik\xc5\xabrusi taryba pirmuoju aktu paskelb\xc4\x97 Ma\xc5\xbeosios Lietuvos deklaracij\xc4\x85: 1919 m. Versalio taikos sutartimi tik i\xc5\xa1 dalies buvo patenkinti ma\xc5\xbelietuvi\xc5\xb3 reikalavimai \xe2\x80\x93 prie Lietuvos valstyb\xc4\x97s prijungtas tik Klaip\xc4\x97dos kra\xc5\xa1tas, u\xc5\xbe jos rib\xc5\xb3 liko Ma\xc5\xbeosios Lietuvos pagrindin\xc4\x97 dalis \xe2\x80\x93 Karaliau\xc4\x8diaus kra\xc5\xa1tas. Reikalaujama TSRS administruojam\xc4\x85 Karaliau\xc4\x8diaus kra\xc5\xa1t\xc4\x85 prijungti prie atkurtos Lietuvos valstyb\xc4\x97s. \xc5\xa0is aktas, kaip Vyriausiojo Lietuvos i\xc5\xa1laisvinimo komiteto memorandumo priedas, 1949 m. buvo \xc4\xafteiktas Did\xc5\xbeiosios Britanijos, Pranc\xc5\xabzijos vyriausyb\xc4\x97ms ir JAV Valstyb\xc4\x97s departamentui.\n_START_SECTION_\nAntrasis aktas\n_START_PARAGRAPH_\n1947 m. sausio 15 d. antruoju aktu \xe2\x80\x9eMa\xc5\xbeosios Lietuvos lietuvi\xc5\xb3 protestas\xe2\x80\x9c ma\xc5\xbelietuviai protestuoja d\xc4\x97l to, kad j\xc5\xb3 t\xc4\x97vyn\xc4\x99 Ma\xc5\xbe\xc4\x85j\xc4\x85 Lietuv\xc4\x85 kolonizuoja rusai bei rusakalbiai. Pra\xc5\xa1oma Ma\xc5\xbe\xc4\x85j\xc4\x85 Lietuv\xc4\x85 iki bus \xc4\xafgyvendintas reikalavimas sujungti su nepriklausoma Lietuvos valstybe pavesti valdyti Jungtini\xc5\xb3 Taut\xc5\xb3 komisijai. Akt\xc4\x85 pasira\xc5\xa1\xc4\x97 Valteris Did\xc5\xbeys.'